REPUBLIKA SRBIJA

NARODNA SKUPŠTINA

Odbor za zaštitu životne sredine

19 Broj: 06-2/64-16

17. februar 2016. godine

B e o g r a d

ZAPISNIK

24. SEDNICE ODBORA ZA ZAŠTITU ŽIVOTNE SREDINE

ODRŽANE 17. FEBRUARA 2016. GODINE

Sednica je počela u 11,16 časova.

 Sednici je predsedavao dr Branislav Blažić, predsednik Odbora.

Sednici su prisustvovali članovi Odbora: Vladimir Petković, Adriana Anastasov, Jezdimir Vučetić, Sonja Vlahović, Ivana Stojiljković, Gordana Zorić, Nada Lazić i Ivan Karić, zamenici odsutnih članova Odbora: Milosav Milojević (zamenik Bobana Birmančevića), Dušan Janović (zamenik Violete Lutovac) i Miletić Mihajlović (zamenik Gordane Topić), kao i narodni poslanici: Zoran Antić i Marijan Rističević.

Sednici nisu prisustvovali članovi Odbora: Boban Birmačević, Violeta Lutovac, Gordana Topić, Ivana Dinić, Dejan Nikolić, Momo Čolaković, Đorđe Kosanić i Šaip Kamberi.

Sednici su prisustvovali predstavnici Ministarstva poljoprivrede i zaštite životne sredine: dr Stana Božović, državni sekretar, pomoćnik ministra Aleksandar Vesić i v.d. pomoćnici ministra Slobodan Erdeljan, Željko Pantelić i Mladen Mladenović, Filip Radović, direktor Agencije za zaštitu životne sredine, Radmila Šerović, načelnik Odeljenja za upravljanje otpadom, Zoran Ibrović iz Odeljenja za normativne poslove i harmonizaciju propisa u oblasti životne sredine, Aleksandra Došlić, načelnik Odeljenja za zaštićena prirodna područja, Tatjana Kaluđerović iz Odeljenja za normativne poslove i harmonizaciju propisa u oblasti životne sredine, Ivana Radosavljević iz Odeljenja za normativne poslove i harmonizaciju propisa u oblasti životne. Kao predstavnici Zelene stolice, sednici su prisustvovali: Tanja Petrović iz Mladih istraživača Srbije, Valentina Đureta iz Beogradskog fonda za političku izuzetnost i Mirko Popović iz Beogradske otvorene škole.

Na predlog predsednika Odbora, usvojen je sledeći (devet za i tri člana Odbora nisu glasala):

D n e v n i r e d :

1. Razmatranje Predloga zakona o izmenama i dopunama Zakona o zaštiti životne sredine, koji je podnela Vlada, u načelu;
2. Razmatranje Predloga zakona o izmenama i dopunama Zakona o zaštiti prirode, koji je podnela Vlada, u načelu;
3. Razmatranje Predloga zakona o izmenama i dopunama Zakona o upravljanju otpadom, koji je podnela Vlada, u načelu;
4. Razmatranje Predloga zakona o potvrđivanju amandmana na Konvenciju o proceni uticaja na životnu sredinu u prekograničnom kontekstu koji je podnela Vlada;
5. Razno.

\*

\* \*

Pre prelaska na razmatranje utvrđenog dnevnog reda, usvojen je jednoglasno (12 glasova za), bez primedaba, zapisnik 23. sednice Odbora, održane 28. decembra 2015. godine.

\*

\* \*

 Prva tačka dnevnog reda - **Razmatranje Predloga zakona o izmenama i dopunama Zakona o zaštiti životne sredine, koji je podnela Vlada, u načelu**

 Državni sekretar Ministarstva poljoprivrede i zaštite životne sredine dr Stana Božović iznela je uvodne napomene o svim predlozima zakona koji su na dnevnom redu sednice Odbora.

 U diskusiji su učestvovali: Nada Lazić, Zoran Ibrović, Aleksandar Vesić, Branislav Blažić, Mirko Popović, Marijan Rističević, Stana Božović i Tanja Petrović.

 Postavljeno je pitanje zašto sednici Odbora ne prisustvuje ministar, kada su na dnevnom redu ovako važni predlozi zakona, kao i zašto se u Predlogu zakona o izmenama i dopunama Zakona o upravljanju otpadom ne spominje da će se ova oblast finansirati iz Zelenog fonda, kada je Predlogom zakona o izmenama i dopunama Zakona o zaštiti životne sredine predviđen ovaj fond.

 Ukazano je na to da okosnicu izmena i dopuna Zakona o zaštiti životne sredine čine Zeleni budžetski fond i usklađivanje sa direktivama Evropske unije. Skrenuta je pažnja na to da, u ovom trenutku, nije moguće osnivanje fonda sa svojstvom pravnog lica, s obzirom na to da fond nema sopstvena sredstva, pa je predviđen budžetski fond za ovu namenu. Iznet je stav da je na ovaj način stvorena „klica“ nekog budućeg fonda i da je ipak učinjen pomak u odnosu na dosadašnju situaciju.

Objašnjeno je da je Ministarstvo finansija tražilo da se iz Nacrta zakona o izmenama i dopunama Zakona o upravljanju otpadom izbriše Zeleni fond, zato što takav fond još uvek nije oformljen, pa je u skladu sa tim i članom 35. Predloga zakona o izmenama i dopunama Zakona o zaštiti životne sredine predviđeno da se odredbe koje se odnose na Zeleni fond primenjuju od 1. januara 2017. godine.

Konstatovano je da je dobro što je Odbor organizovao javna slušanja o ovim zakonima dok su bili u fazi nacrta, pa su narodni poslanici imali vremena da se upoznaju sa rešenjima i iznesu svoje sugestije.

Ukazano je na to da je učinjen pomak na planu usklađivanja sa Arhuskom konvencijom i propisima Evropske unije, ali da ovako zamišljen Zeleni fond neće omogućiti primenu principa „zagađivač plaća“, jer se ne vidi kako će se sredstva prikupljena na osnovu ovog principa preliti u Zeleni fond, kao i da postoji opasnost da se ona preliju na druge budžetske linije. Predloženo je da Ministarstvo jednom godišnje Odboru podnosi izveštaj o trošenju sredstava Zelenog fonda, kao i da Ministarstvo podzakonskim aktom uvede obavezu da prati, analizira i vrši nadzor nad realizacijom projekata i evaluaciju projekata, koji su finansirani sredstvima Zelenog fonda (u smislu praćenja ostvarivanja ciljeva). Ukazano je na to da je dosadašnje iskustvo pokazalo da lokalne samouprave često koriste sredstva nenamenski, iako su pribavila saglasnost Ministarstva (npr. izgradnja olimpijskog bazena u Vršcu sredstvima namenjenim za zaštitu životne sredine). U okviru predloženog podzakonskog akta, Ministar bi propisao koje aktivnosti i mere mogu biti finansirane sredstvima budžetskog fonda. Predloženo je i da se propiše da odgovorno lice u jedinici lokalne samouprave i autonomne pokrajine snosi odgovornost ukoliko sredstva iz budžetskog fonda planira i troši suprotno nameni.

Iznet je stav da je oblast životne sredine više zapuštena nego oblast poljoprivrede i izražena bojazan da će manje sredstava sa budžetskog razdela ostati za subvencije za poljoprivredu zbog toga što je isto ministarstvo nadležno za obe oblasti. Postavljeno je pitanje odakle će se obezbediti sredstva koja će ići u Zeleni fond.

Objašnjeno je da se radi o namenskim sredstvima, prikupljenim po principu „zagađivač plaća“, koja se koriste kako bi se obezbedio održivi razvoj.

Ukazano je na to da je Ministarstvo unapredilo postupak javnih rasprava (način obaveštavanja javnosti, održavanje okruglih stolova, izveštavanje o pristiglim komentarima i njihovom razmatranju), ali da je potrebno uključiti predstavnike civilnog društva u rane faze pripreme izmena i dopuna zakona, jer se predstavnici organizacija civilnog društva i dalje ne prepoznaju kao partner u ovom procesu. Skrenuta je pažnja na to da je terminologija i dalje neusklađena sa drugim zakonima. Istaknuto je da je najveći problem je implementacija transponovanih direktiva, kao i da će uspostavljanje mreže NATURA 2000 biti teško bez stručne pomoći koju organizacije civilnog društva mogu da pruže. Ovako predloženim rešenjima, ove organizacije ne vide uspostavljanje stabilnog sistema finansiranja. Predloženo je da Odbor na neku od sednica pozove i predstavnike Ministarstva finansija.

Odbor je, u skladu sa članom 155. stav 2. Poslovnika Narodne skupštine, odlučio (osam glasova za, jedan glas protiv i dva člana Odbora nisu glasala) da predloži Narodnoj skupštini da prihvati u načelu Predlog zakona o izmenama i dopunama Zakona o zaštiti životne sredine, koji je podnela Vlada.

Za izvestioca Odbora na sednici Narodne skupštine određen je dr Branislav Blažić, predsednik Odbora.

Druga tačka dnevnog reda - **Razmatranje Predloga zakona o izmenama i dopunama Zakona o zaštiti prirode, koji je podnela Vlada, u načelu**

Odbor je, u skladu sa članom 155. stav 2. Poslovnika Narodne skupštine, odlučio (osam glasova za, jedan uzdržan i dva člana Odbora nisu glasala) da predloži Narodnoj skupštini da prihvati u načelu Predlog zakona o izmenama i dopunama Zakona o zaštiti prirode, koji je podnela Vlada.

Za izvestioca Odbora na sednici Narodne skupštine određen je dr Branislav Blažić, predsednik Odbora.

Treća tačka dnevnog reda - **Razmatranje Predloga zakona o izmenama i dopunama Zakona o upravljanju otpadom, koji je podnela Vlada, u načelu**

Odbor je, u skladu sa članom 155. stav 2. Poslovnika Narodne skupštine, odlučio (devet glasova za i jedan glas protiv) da predloži Narodnoj skupštini da prihvati u načelu Predlog zakona o izmenama i dopunama Zakona o upravljanju otpadom, koji je podnela Vlada.

Za izvestioca Odbora na sednici Narodne skupštine određen je dr Branislav Blažić, predsednik Odbora.

Četvrta tačka dnevnog reda - **Razmatranje** **Predloga zakona o potvrđivanju amandmana na Konvenciju o proceni uticaja na životnu sredinu u prekograničnom kontekstu koji je podnela Vlada**

Odbor je, u skladu sa čl. 155. stav 2. i 170. Poslovnika Narodne skupštine, odlučio većinom glasova (10 glasova za i jedan član Odbora nije glasao) da predloži Narodnoj skupštini da prihvati Predlog zakona o potvrđivanju amandmana na Konvenciju o proceni uticaja na životnu sredinu u prekograničnom kontekstu.

Za izvestioca Odbora na sednici Narodne skupštine određen je dr Branislav Blažić, predsednik Odbora.

Peta tačka dnevnog reda – **Razno**

Povodom ove tačke dnevnog reda nije bilo predloga ni diskusije.

 Sednica je završena u 12,08 časova.

 SEKRETAR PREDSEDNIK

 Milica Bašić dr Branislav Blažić